ജാതിപ്പേര് വിളിച്ച് ആക്ഷേപം പഞ്ചായത്തംഗത്തിന്റെ ജാമ്യാപേക്ഷ തള്ളി ദിവസങ്ങളായിട്ടും അറസ്റ്റു ചെയ്യുന്നില്ലെന്ന് അമ്ബലപ്പുഴ: ദളിത് യുവതിയെ ജാതിപ്പേര് പറഞ്ഞു ആക്ഷേപിച്ച കേസില് പഞ്ചായത്തംഗം നല്കിയ ജാമ്യാപേക്ഷ കോടതി തള്ളിയിട്ടു ദിവസങ്ങള് കഴിഞ്ഞിട്ടും അറസ്റ്റു ചെയ്യാതെ പോലീസ്. അമ്ബലപ്പുഴ തെക്ക് പഞ്ചായത്ത് എട്ടാം വാര്ഡംഗം അജീഷിന്റെ ജാമ്യാപേക്ഷയാണ് ജില്ലാ സെഷന്സ് കോടതി തള്ളിയത്. കഴിഞ്ഞ 29നാണ് ആമയിട സ്വദേശിനിയായ പട്ടികജാതി വിഭാഗത്തില്പെട്ട യുവതി പഞ്ചായത്തംഗത്തിനെതിരെ അമ്ബലപ്പുഴ പോലീസില് പരാതി നല്കിയത്. വാടകയ്ക്കു താമസിക്കുന്ന തന്നെ ജാതിപ്പേരു പറഞ്ഞ് ആക്ഷേപിക്കുകയും കൈയേറ്റം ചെയ്യാന് ശ്രമിക്കുകയും ചെയ്തുവെന്നു കാട്ടിയാണ് പരാതി നല്കിയത്. സിപിഎം നേതാക്കള് ഇടപെട്ടതോടെയാണ് പോലീസ് കേസെടുക്കാതിരുന്നതെന്നാണ് പറയുന്നത്. ഒത്തുതീര്പ്പിനു ശ്രമം നടന്നെങ്കിലും പരാജയ പ്പെട്ടു. യുവതി പിന്നീട് ജില്ലാ പോലീസ് മേധാവിക്ക് പരാതി നല്കി. പോലീസ് കേസെടുക്കാതെ വന്നതോടെ യുവതി കോടതിയെ സമീപിക്കാനൊരുങ്ങി. തൊട്ടുപിന്നാലെ പട്ടികജാതി സംഘടനകളും കൂടി ഇടപെട്ടതോടെയാണ് ഗത്യന്തരമില്ലാതെ പോലീസ് കേസെടുത്തത്. പഞ്ചായത്തംഗം ഒളിവിലാണെന്നാണ് പോലീസ് ഭാഷ്യം. എന്നാല് പഞ്ചായത്തിലേതുള്പ്പെടെയുള്ള എല്ലാ പരിപാടിയിലും ഇദ്ദേഹം പങ്കെടുക്കുന്നുണ്ട്. ഏതാനും ദിവസം മുന്പ് യുവതിയുടെ മൊഴി മജിസ്ട്രേറ്റ് രേഖപ്പെടുത്തിയിരുന്നു.